Limburg, België

Limburg (Nederlands: Limburg, Frans: Limbourg, Duits: Limburg, Limburgs: Limburg) is 'n Belgiese provinsie in Vlaandere. Die provinsie het 'n bevolking van 886 000 in 2022 gehad en beslaan 'n oppervlakte van 2 427 km² met 'n bevolkingsdigtheid van 365 per km². Die hoofstad is Hasselt.

Geografie 
Limburg lê in die noordooste van België. Die provinsie grens in die noorde aan die Nederlandse provinsie Noord-Brabant, in die noordooste en die ooste aan die Nederlandse provinsie Limburg, in die suide aan die Waalse provinsie Luik, in die suidweste aan die provinsie Vlaams-Brabant en in die noordweste aan die provinsie Antwerpen.

Limburg bestaan uit die Kempen in die noorde, die Haspengouw in die suide, die Maasland met die grensrivier Maas in die ooste en die eksklawe Voerstreek ('n uitloper van die Ardenne-bergreeks) in die suidooste.

Limburg is 'n bosryke en glooiende provinsie. Die hoogste punte lê in die dorp Remersdaal (287,5 m) (munisipaliteit Voeren in die Voerstreek) en is die Galgenboom (151 m) in die dorp Millen (munisipaliteit Riemst in die Haspengouw).

Geskiedenis 
Die Belgiese provinsie Limburg val ongeveer saam met die ou graafskap Loon. In 1795 het die Franse veroweraars die departement Beneden-Maas geskep, wat grotendeels ooreenkom met die provinsies Limburg in België en Nederland. Na die ontstaan van die Verenigde Koninkryk van die Nederlande is die naam in 1815 in Limburg gewysig. Na die onafhanklikheid van België is in 1839 die provinsie in Belgies en Nederlands Limburg verdeel.

Tale 
In die provinsie word naas Nederlands ook die Limburgse dialek gepraat, met uitsondering van die (noord)westelike munisipaliteite Lommel, Leopoldsburg, Ham (gedeeltelik) en Tessenderlo, waar naas Nederlands die Brabantse dialek gebesig word.

Administratiewe indeling 
Limburg is in administratiewe opsig in drie arrondissemente verdeel:
 Arrondissement Hasselt
 Arrondissement Maaseik
 Arrondissement Tongeren

Die arrondissemente is in 42 munisipaliteite verdeel:

Fotogalery

Sien ook 
 Nederlandse provinsie Limburg

Verwysings

Eksterne skakels 

  Amptelike webwerf van die Belgiese provinsie Limburg